**บทที่ 5**

**สรุปผลการวิจัยและข้อเสนอแนะ**

 การศึกษางานวิจัยเรื่อง การรับรู้ของกลุ่มอาชีพช่างก่อสร้างต่อการพัฒนาฝีมือแรงงานในกลุ่มจังหวัด “ร้อยแก่นสารสินธุ์” ในครั้งนี้เป็นการศึกษาเพื่อให้ทราบถึงระดับการรับรู้และเปรียบเทียบต่อการพัฒนาฝีมือแรงงาน ตามเกณฑ์กำหนดของมาตรฐานฝีมือแรงงานแห่งชาติ ของกลุ่มอาชีพช่างก่อสร้าง “ร้อยแก่นสารสินธุ์” ที่ส่งผลต่อการทำงานในกลุ่มอาชีพก่อสร้างทั้งผู้ใช้แรงงานและผู้ประกอบการ เพื่อที่จะนำไปสู่การตัดสินใจในการประกอบอาชีพของกลุ่มอาชีพช่างก่อสร้างในอนาคต ผู้วิจัยได้สรุปผลการวิจัยและข้อเสนอแนะเพื่อตอบวัตถุประสงค์ของการศึกษาวิจัยครั้งนี้ ซึ่งมีรายละเอียดดังต่อไปนี้

**5.1 สรุปผลการวิจัย**

จากผลการทดสอบแบบสอบถามในบทที่ 4 สามารถสรุปผลการวิจัยออกเป็น 2 กลุ่ม คือกลุ่มของคนงานก่อสร้างและผู้ประกอบการ ซึ่งจากการศึกษาปัจจัยต่างๆ ที่เกี่ยวข้อง อันได้แก่ ระดับการรับรู้ขั้นพื้นฐาน การรับรู้เกณฑ์ในการทดสอบ การรับรู้ประโยชน์ที่ได้รับของนายจ้าง ลูกจ้าง ผู้บริโภค และค่าจ้างตามมาตรฐานฝีมือแรงงาน และการรับรู้มาตรฐานของกลุ่มงานทดสอบและกฎหมายบังคับที่เกี่ยวข้อง

 โดยผลจากแบบสอบถามของกลุ่มผู้ใช้แรงงานก่อสร้างพบว่า ในด้านภูมิหลังของบุคคลนั้น แรงงานก่อสร้างเป็นจำนวนมากที่มีระดับการศึกษาและประสบการณ์ในการทำงานน้อย ซึ่งไม่ค่อยมีความรู้พื้นฐานด้านมาตรฐานของฝีมือแรงงานซึ่งถือได้ว่าเป็นคุณสมบัติที่ไม่ดี อาจจะเป็นปัจจัยหนึ่งที่ทำให้เกิดปัญหาเกี่ยวกับการทำงานก่อสร้าง ในด้านของเกณฑ์การทดสอบ แรงงานส่วนมากไม่ทราบวิธีและเกณฑ์ในการทดสอบ ซึ่งอาจจะคิดว่าไม่มีความสำคัญใดๆ ที่จะทดสอบนอกจากการใช้แรงในการทำงานเท่านั้น ด้านประโยชน์ที่ได้รับจะพบว่า แรงงานก่อสร้างส่วนใหญ่ไม่ทราบถึงผลประโยชน์ที่ตนเองจะได้รับ เพียงแต่คิดว่าได้รับค่าจ้างตามที่นายจ้างจ่ายเท่านั้น แต่ไม่นึกถึงผลประโยชน์ที่ตนเองจะได้รับ เช่น การไปทำงานที่ต่างประเทศหรือค่าจ้างที่เป็นไปตามประกาศของมาตรฐานฝีมือแรงงานแห่งชาติ และในส่วนของกฎหมายที่เกี่ยวข้องนั้น ผู้ใช้แรงงานแทบจะไม่รู้ว่ามีกฎหมายคุ้มครองฝีมือแรงงาน ทำให้เสียผลประโยชน์ที่จะได้รับ เมื่อเกิดปัญหาในการทำงานขึ้น จึงอาจจะให้มีการทดลองนำมาตรฐานการทดสอบฝีมือแรงงานเข้ามาใช้ในงานวิจัยชิ้นต่อไป

**5.2 ข้อเสนอแนะ**

 เพื่อให้เกิดการรับรู้ของผู้ใช้แรงงานก่อสร้าง และนำเสนอการเตรียมความพร้อมและวิธีการแก้ไขปัญหาการรับรู้ข้อมูลพื้นฐาน เกณฑ์การทดสอบฝีมือแรงงาน ประโยชน์ที่ควรจะได้รับและกฎหมายที่เกี่ยวข้อง ซึ่งผู้วิจัยมีข้อเสนอแนะดังนี้

 5.2.1 ควรมีการเผยแพร่ผลการวิจัยให้แก่ผู้ปฏิบัติงานในกลุ่มอาชีพก่อสร้างทุกระดับ เพื่อให้ผู้ปฏิบัติทราบถึงข้อมูลพื้นฐานเกี่ยวกับมาตรฐานฝีมือแรงงาน ผลประโยชน์ที่ได้รับและกฎหมายที่เกี่ยวข้องในโครงการก่อสร้างโดยทั่วถึงกัน

 5.2.2 ควรมีการจัดอบรมหรือสัมมนากลุ่มผู้ใช้แรงงานอาชีพก่อสร้างให้มีความรู้ความเข้าใจถึงบทบาท หน้าที่ความรับผิดชอบและสิ่งที่เป็นไปตามเกณฑ์มาตรฐานฝีมือแรงงาน รวมไปถึงผลประโยชน์ที่จะได้รับ ตลอดจนข้อบังคับและกฎหมายที่เกี่ยวข้องกับกลุ่มผู้ใช้แรงงานอาชีพช่างก่อสร้าง

**5.3 ข้อเสนอแนะเพื่อนำผลไปใช้**

 5.3.1 การวิจัยครั้งต่อไปนี้ควรศึกษาตัวแปรอื่นๆ ที่เกี่ยวข้องกับผู้ปฏิบัติงานและผู้ประกอบการเกี่ยวปับปัจจัยที่ส่งผลต่อการรับรู้ รวมถึงการให้ความรู้ความเข้าใจมากขึ้น

 5.3.2 ควรมีการวิจัยในทำนองเดียวกันที่เน้นความสำคัญของกลุ่มผู้ใช้แรงงานกลุ่มอาชีพช่างก่อสร้าง เพื่อให้เป็นไปตามมาตรฐานฝีมือแรงงาน

 5.3.3 ควรมีการใช้เครื่องมือที่หลากหลายมากขึ้น นอกเหนือจากวิธีสอบถาม เพื่อให้เกิดความชัดเจน เช่น การสัมภาษณ์ การสังเกต แบบประเมินต่างๆ หรือการลงพื้นที่จริง เพื่อให้ได้ข้อมูลที่ชัดเจนมากยิ่งขึ้น